runetrust/blame-folketinget-dk huggingface dataset:
Mads Andersen (KF), 2021-04-13:
Derudover mener vi, at dem, der arbejder ekstra hårdt i en tid som den her – nu har jeg hørt stort set samtlige ordførere sige, at det er en ekstraordinær situation; det tror jeg nok vi alle sammen synes – selvfølgelig skal have al den ros, anerkendelse og hjælp, vi overhovedet kan give dem, og selvfølgelig også så vidt muligt mere end det.
Ida Auken (RV), 2015-11-06:
Men jeg vil sige, at det, vi kigger på i det her meget store kompleks, er at forsøge at finde den rigtige balance mellem på den ene side at have en finansiel sektor, som har stabilitet og klare rammer, sådan at vi ikke igen kommer i en situation, hvor spekulation kan gå amok, og hvor der ikke ligesom er nogen, der holder øje med, hvordan institutionerne opfører sig, og på den anden side ikke at få stillet alt for tunge, vanskelige krav, som gør det fordyrende for borgerne, altså som gør, at det faktisk vil blive dyrere at købe de her produkter.
Kristian Thulesen Dahl (DF), 2003-12-18:
Jeg synes, hr. Ole Sohn skulle være glad for, at vi siger, at regeringen ikke bare pr. automatik har det sådan, at Dansk Folkeparti siger det samme som den, men at Dansk Folkeparti agerer selvstændigt, som hr. Ole Sohn nok egentlig et eller andet sted, når han tænker sig godt om, også vidste i forvejen.
Susie Jessen (DD), 2024-02-21:
Hvad er ministerens holdning til den lokale V-kandidat Iben Krogs meldinger i Lolland-Falsters Folketidende den 5. februar 2024 om at sikre en bedre lægedækning i hele landet ved at give praktiserende læger et større økonomisk incitament til at praktisere uden for de store byer, og agter ministeren på den baggrund at iværksætte initiativer, der kan sikre, at flere stillinger som praktiserende læge og uddannelsesstillinger som speciallæge i almen medicin besættes i Region Sjælland, Syddanmark og Nordjylland?
Ole Sohn (SF), 1999-12-16:
Givetvis fordi Venstres ordfører ikke helt har forstået ideen med det. Det er jo sådan, at Venstre er med i en arbejdsmarkedsreform, hvor Venstre har givet tilsagn om, at der skal bruges 180.000 kr. i gennemsnit for at aktivere folk, som er arbejdsløse.
Karina Lorentzen (SF), 2008-12-16:
Det er korrekt, at det er L 69, vi behandler her i dag, men fru Helle Sjelle må også give mig ret i, at forløberen for, at vi overhovedet står her i dag, er, at Folketinget har vedtaget, regeringen har fået vedtaget et terrorbekæmpelseslovforslag, som gør det umuligt i praksis at dømme potentielle terrorister, og det er derfor, vi har behandlingen af lovforslag L 69 i dag.
Hans Kristian Skibby (DF), 2007-03-22:
Derfor er denne tilpasning af lovgivningen nu nødvendig, og vi vil med lovforslaget kunne sikre, at kommuner og regioner i samarbejde med det øvrige beredskab hos eksempelvis brandvæsen og politiet fremover kan kommunikere mere målrettet og strømlinet i forbindelse med den samlede opgavevaretagelse, når alle typer af uheld og ulykker opstår.
Jesper Petersen (SF), 2009-04-14:
Til det sidste spørgsmål vil jeg sige, at det handler om, at det er et symbol, som har en praktisk funktion, nemlig at man, hvis man har den her nummerplade, ikke behøver at have et klistermærke i bagruden, hvor der står DK; det er på nummerpladen, og der er også et EU-skilt.
Helle Thorning-Schmidt (S), 2013-05-29:
Jeg er blevet mere og mere overbevist om, at vi fint kan leve med en 2-årig dagpengeperiode, hvis den indsats, vi gør for de arbejdsløse i de 2 år, er aktiv og sikrer, at de ledige kommer tættere på arbejdsmarkedet og tilbage i et arbejde.
Morten Østergaard (RV), 2010-09-07:
Overvismand Hans Jørgen Whitta-Jacobsen sagde i Berlingske Tidende den 31. august: »Det er næppe realistisk, så endnu en gang stiger det offentlige forbrug mere end planlagt«. Danske Banks cheføkonom, Steen Bocian, sagde i Børsen den 25. august, og jeg citerer: »Vi venter vækst i det offentlige forbrug både i år og næste år.
Ulrik Kragh (V), 2001-05-18:
Jeg synes også, jeg har redegjort for det vedrørende boligområderne, at vi ønsker at tage vare på de svageste, men når det er sådan, at jeg går ind og siger, at beskæftigelse er et lokalt ansvar, ikke hører hjemme i by- og boligredegørelsen, så er det jo ikke det samme, som at sige, at vi ikke mener, det er væsentligt, men vi synes bare ikke, det hører hjemme her.
Egil Hulgaard (KF), 2021-02-23:
Så det, at vi stemmer for ratifikationen her i Folketinget eller giver udtryk for, at vi er positive, er ikke det samme, som at vi samtidig har nikket til, at de tre områder, som er blevet diskuteret tidligere, nemlig det omkring en digital afgift, en CO 2 -grænsetilpasningsmekanisme og et revideret emissions trading scheme, er egne indtægter på EU's side.
Pernille Vigsø Bagge (SF), 2006-12-12:
Men nu vil jeg gerne rose den konservative ordfører og Det Konservative Folkeparti, for jeg har altid ment, det var et parti med en vis anstændighed, og derfor tror jeg også, at det er rigtigt, når ordføreren siger, at han har været med til at påvirke regeringen med hensyn til at udvide den her periode.
Magnus Heunicke (S), 2014-10-22:
Samtidig afsatte vi jo også – hvilket jeg syntes var helt nødvendigt – 43 mio. kr. til en pulje, som de borgere, der bor langs linjeføringen, og som bliver mest berørt af det, kan søge med henblik på at blive forlodseksproprieret, for vi skal ikke have det med, at folk er stavnsbundet, og vi skal have løst de konkrete problemer.
Sonja Mikkelsen (S), 2000-11-22:
Det vil sige, at hvis man ikke får den omsorg på det her område, som man selvfølgelig er berettiget til, når man har været igennem en sygdomsperiode med behov for genoptræning efterfølgende, så har man altså også en klageadgang, hvis det skulle komme så vidt, at man ikke synes, man får den omsorg, pleje og genoptræning på det her område, som skal til.
Elisabeth Geday (RV), 2005-11-03:
Regeringen henviser til den krænkede retsfølelse, men i færdselsloven eksisterer der jo også et objektivt ansvar for bilisterne, altså de hårde trafikanter, over for gående og cyklister, de bløde trafikanter, uanset om de bløde trafikanter både er berusede og går med bind for øjnene.
Margrete Auken (SF), 2004-03-10:
Jeg er lidt bekymret over, at fru Tove Videbæk siger, at fordi det gik vældig godt i går, hvor Field's åbnede, skal det nok gå alt sammen, og at hun er fuld af tillid og føler sig tryg ved dem, der sidder med ansvaret nu, bare man fordeler dem på to bestyrelser i stedet for en, men uden i øvrigt at stille barske krav og kræve uafhængighed.
Kasper Sand Kjær (S), 2021-03-16:
Hvis vi skulle følge, hvad der ligger i både det her beslutningsforslag og i det forrige beslutningsforslag, og der skulle gennemføres lovgivning i den her folketingssamling, så nærmer vi os jo altså et tidspunkt, fordi kalenderen efterhånden er så fremskreden, hvor det kun kan lade sig gøre via hastebehandling, som jo ville være det modsatte af netop at inddrage dem, som det handler om.
Brian Mikkelsen (KF), 2002-04-11:
Jeg synes, at for en fornuftigt tænkende person som hr. Poul Qvist Jørgensen, som bekymrer sig om litteraturen og de danske forfattere, må det jo bekymre, at der er 18.000 modtagere i år - det er mere end dobbelt så mange som for få år siden - og hvis udviklingen fortsætter, vil der om 10 år være dobbelt så mange modtagere af pengene.
Morten Messerschmidt (DF), 2023-04-20:
Og der er jo altid i det her himmelske indre marked, som de EU-begejstrede partier i Folketinget har ført os ind i, leverandører af ydelser til en billigere pris, folk, der via skuffeselskaber eller priser, der bare ikke harmonerer med den danske model, også er villige til at arbejde i Danmark, og det er jo det, der bliver konsekvensen her.
Bent Bøgsted (DF), 2015-12-08:
Det er rigtigt, at der så er nogle, der kommer til at miste noget, og det er ikke det, vi sådan er vildt begejstret for, men vi kan også godt se, at der er en problematik med, at boligerne simpelt hen er blevet for dyre, og det er det, der skal ændres på, så vi kommer ned i et mere normalt prisleje, hvad huslejen angår.
Karsten Hønge (SF), 2024-11-28:
Når det er en del af det, vil jeg alligevel sige – og det vil også blive afsløret om et øjeblik, når jeg skal holde min egen tale – at vi til gengæld der har nogle klart sammenfaldende holdninger, i forhold til om vi skulle prøve at interessere os lidt mere for det liv, der kommer før pensionsalderen, og hvor der altså ikke kun er et fokus på alderen, men også på voksen-, efter- og videreuddannelse, sporskifte og alle de andre ting, der gør, at man så faktisk kan arbejde videre.
Troels Lund Poulsen (V), 2016-11-16:
Det gælder i forhold til nogle af de skriftlige spørgsmål, der er stillet af udvalget, som jeg også får mulighed for at besvare, og det gælder også, i forhold til hvordan og hvorledes vi så sikrer, at man som forbruger har mulighed for at få de rigtige oplysninger, også de retvisende oplysninger, under skyldig hensyntagen til det, jeg sagde om, at konkurrencer er kommet for at blive, og til, at jeg også pr. definition mener, at folk er i stand til selv at træffe et valg.
Ole Sohn (SF), 1999-10-12:
Dog har jeg afslutningsvis et par enkelte kommentarer til nogle af punkterne: Vi er meget enige i, at der skal oprettes et kulturråd for børn, men som vi også tidligere har påpeget i andre sammenhænge, finder vi det rimeligt, at ministeren ikke udpeger et flertal af medlemmerne i et sådant råd, men at man kommer i en situation, hvor ministeren udpeger i den her sammenhæng 4 medlemmer inklusive formanden ud af rådets 9 medlemmer, sådan at der også er andre aktører, der kommer ind med indstillinger.
Tove Videbæk (KRF), 2001-10-23:
En ny rapport fra Rehabiliterings- og Forskningscentret for Torturofre beskriver en række eksempler på, at flygtninge- og indvandrerbørn bliver brugt som tolke i følsomme sager, f.eks. når forældre skal til lægeundersøgelse og på sygehuset.
Henning Hyllested (EL), 2015-12-16:
Det synes vi jo er meget beklageligt, og når jeg nævner det, er det selvfølgelig, fordi Enhedslisten faktisk har stillet et ændringsforslag på det her område, hvor vi jo fremrykker ibrugtagningen af Storstrømsbroen til 2021, altså efter den gamle plan.
Mattias Tesfaye (S), 2017-05-02:
Vi havde nok selv forestillet os en mere simpel og gennemskuelig model for at foretage den her omfordeling mellem virksomhederne, men vi har også respekt for, at det skulle være en model, der kunne samle opbakning i erhvervslivet, og derfor får vi nu i første omgang en forholdsvis kompliceret model.
Jørn Jespersen (SF), 2004-11-04:
Skal jeg så tage det som et udtryk for, at når nu Venstre har vænnet sig til åbenhed, er det, fordi Venstre har indset, at det er godt også at få Århuskonventionen indført i dansk lov, altså at man har fået en ny linje i Venstre, der er mere positiv over for Århuskonventionen og dens intentioner om åbenhed og borgerinddragelse osv.?
Lars Barfoed (KF), 2009-05-05:
Og som vi skriver i godsredegørelsen, så er det sådan, at godstransport ikke alene er en konsekvens af en stigende økonomisk aktivitet - det er den selvfølgelig også, for når den økonomiske aktivitet stiger, så bliver der mere godstransport - men godstransporten er i virkeligheden også en forudsætning for, at vi kan høste frugterne af en bedre arbejdsdeling i samfundet, i Danmark og også i verden.
Peter Kofod (DF), 2023-12-14:
Det er også derfor, at jeg ikke, når man ser på, hvor meget klimaforandringer kommer til at påvirke min og spørgerens generation, kan forstå, at man kommer frem til de samme dårlige løsninger som dem, venstrefløjen altid vælger, for der vælger man noget, der er dyrt, og som er dårligt, og som måske en eller anden gang ude i fremtiden virker.
Jesper Langballe (DF), 2005-06-17:
Jamen det har den sandelig, og den hedder Det Konservative Folkeparti – et parti, der skilter med sin vilje til at autorisere kulturkanon, men som samtidig vil smide den mest eksistentielt afgørende kanon, nemlig folkets slægtsnavne, på møddingen ved at ophæve al navnebeskyttelse; et ynkeligt parti, som har mistet al erindring om, hvad det er sat i verden for, og hvad det er at være konservativ; et parti, der tror, at det at være konservativ er at leve på selvopfundne holdninger og værdier, som den konservative ordfører sagde, og ikke at være forpligtet på den givne tilværelse med dens traditioner; et parti, hvor ministeren bare nikker til det, hans embedsværk finder på, og først for sent opdager, at den rodfæstede del af befolkningen raser og opfatter dette lovforslag som en katastrofe, og et parti, som også med dette lovforslag har gjort demonstrativ ligegyldighed med ægteskabet til en konservativ specialitet.
Søren Kolstrup (EL), 1999-03-05:
På vores organisations socialpolitiske ordførers vegne skal jeg fremføre følgende, da hun ikke kan være til stede: Enhedslisten kan ikke støtte forslaget. Enhedslisten har sympati for intentionerne i forslaget om at give forældre og småbørn mere tid sammen, men vi er uenige i metoden. Vi ser meget gerne, at den eksisterende børnepasningsorlov forbedres, således at ydelsen bliver så høj, at også enlige forsørgere og lavtlønsgrupper får mulighed for at bruge den.
Kamal Qureshi (SF), 2010-11-23:
Ytringsfriheden er derimod som begreb jo i høj grad noget, som skal vægtes i forhold til lighed, og som ordføreren netop har været inde på, er det det danske samfunds ansvar at sikre lighed og sikre, at alle kan komme til orde, samt sikre beskyttelse af mindretal.
Anne Grete Holmsgaard (SF), 2005-05-17:
Altså, på sin vis lyder noget af det meget positivt, men lad mig så spørge: Er vi enige om, at hvis man nu går meget konkret til værks og tager som eksempel solvarme, som egner sig fortrinligt til at lave fjernvarme af, kunne man sige, at det er på det stade her, og det har brug for x antal år for virkelig at kunne komme ind på markedet?
Charlotte Fischer (RV), 2007-05-08:
Og hele området med joint degrees, som Rektorkollegiet også peger på i sit notat, er jo i hvert fald noget, som vi er flere partier der er enige om bør løsnes op, simpelt hen fordi formålet er at give universiteterne langt bedre muligheder for også at lave fællesuddannelser, der rummer udenlandske elementer, så de danske studerende kan komme til udlandet.
Pia Kjærsgaard (DF), 1998-01-22:
Da jeg sad og forberedte denne forespørgsel, måtte jeg benytte forskellige oplysninger for at finde frem til et brugbart tal at gå ud fra, og et af dem er den tidligere indenrigsministers tal fra ultimo 1996, hvoraf det fremgår, at der pr. den 1. januar 1996 skulle være 365.718 personer i Danmark med udenlandsk baggrund.
Karen J. Klint (S), 2005-06-03:
Jeg vil bare gerne have lov at sige, at forudsætningen for regeringens integrationspakke naturligvis er, at denne her starthjælp fortsætter, og at de partier, der indgår i et forlig omkring integration, naturligvis også vil skulle erkende, at starthjælpen er en del, der er kommet for at blive, så enkelt er det.
Villy Søvndal (SF), 2000-01-20:
Det var derfor, vi kritiserede det forlig skarpt sidste år, og det er også derfor, at vi i år skarpt har kritiseret de steder, hvor regeringen sammen med de borgerlige partier har været med til at forøge brugerbetalingen, først og fremmest ved at forhøje daginstitutionsbetalingen.
Jane Heitmann (V), 2013-01-31:
Er man et sted i livet, hvor det er nødvendigt at sætte livet på standby, er det vigtigt, at der er mennesker omkring en og i ens netværk og på distancen, som sikrer, at man har de bedst mulige betingelser for at komme sig fuldt og helt og komme tilbage til et liv, hvor man igen er på, både fysisk og psykisk.
Lis Greibe (S), 1998-12-11:
Vore hovedargumenter er, at man sikrer en sammenhæng til øvrige amtskommunale opgaver, navnlig naturbeskyttelsesområdet, at amtskommunerne dækker et større geografisk område med et stort sagsantal og derfor bedre kan sikre en ensartet praksis i landzonesager, og at amtskommunerne har bedre muligheder for at fastholde naturhensyn over for de lokale hensyn.
Thomas Danielsen (V), 2013-10-31:
I forhold til hold kæft-bolsje på grund af sygehusplacering, som hr. Henning Hyllested spørger til, kan jeg bare sige, at motorvejen mellem Holstebro og Herning har stået i Venstres trafikpolitiske oplæg siden 2007, så det er, længe inden man skulle til at tale om sygehusplaceringer.
Peter Kofod (DF), 2024-11-20:
Jeg er i chok over, at det simpelt hen er lykkedes at ramme et punkt på Folketingets dagsorden, hvor jeg skal stå her som glødende EU-modstander og sige til regeringen: Nej, I må ikke skubbe EU-systemet foran jer i jeres bestræbelser på at gennemføre det her, for det har EU ikke haft nogen intention om.
Per Clausen (EL), 2008-05-06:
Det vil sige, at det her, når vi snakker om CO2, i virkeligheden bare handler om at sikre, at hele området er underlagt kvotereguleringen, hvor skatteministeren har den klare overbevisning, at der findes et gennemskueligt marked, der gør, at disse kvoter handles globalt, uden at der sker noget som helst fup og fidus.
Anne Baastrup (SF), 2003-02-07:
De fandt, at det var en uproportional foranstaltning, idet sådanne situationer for det første er særdeles sjældne, og for det andet nok nærmere må anses at være en pædagogisk opgave, hvis det er, at folk ikke deltager i undervisningen eller aktiveringen. Så til sidst: Ministeren bør kende åbenbart grundløs-proceduren.
Jette Gottlieb (EL), 2024-04-19:
Venskabsklasser har været nævnt, og udvekslingsformer, hvor man kunne gøre det, og så en vigtig ting, som jeg ved har været meget mere udbredt tidligere: venskabskommuner, hvor en kommune rent faktisk inviterer børn og unge og voksne fra en kommune i den ene del af fællesskabet til den anden del af fællesskabet.
Søren Søndergaard (EL), 1999-05-21:
Det vil da være det bedste overhovedet at få en undersøgelse, som lige præcis vil kunne afklare de ting, og vi vil gerne have den undersøgelse, for vi vil gerne have afklaret, om det forholder sig sådan, at der f.eks. er justitsministre, som ikke har levet op til deres ansvar. Årsagen til, at tingene ikke er blevet undersøgt, i hvert fald ikke efter 1989, kan jo ikke være manglende ressourcer hos PET, for justitsministeren kan i hvert fald bekræfte, at efter Murens fald i 1989 steg antallet af PET-medarbejdere, jeg tror med 25 pct, og først her inden for det seneste år er antallet begyndt at gå ned.
Özlem Sara Cekic (SF), 2010-04-26:
Ministeren synes, det nærmest er uartigt, at vi kalder det fattigdomsydelser, til trods for at Venstre og Konservative har lavet fattigdomsindikatorer og faktisk selv påpeger, at ydelserne er en indikator for, at man kan være så fattig, at man simpelt hen ikke har råd til at købe lægeordineret medicin.
Lone Loklindt (RV), 2015-04-24:
For nu at vende tilbage til nogle diskussioner, vi har haft tidligere, om en reduktion af ministervederlaget osv., så er det, når jeg siger, at det er kompliceret, jo ikke det her spørgsmål, som jeg på mange måder har sympati for, men det er mere det, at vi godt vil have et overblik, fordi tingene spiller sammen.
Elisabeth Geday (RV), 2006-03-14:
Det, vi foreslår, er, at man også skal have en anden mulighed for at blive fritaget for 300-timers-reglen, nemlig hvis man gør noget for at bringe sig selv tættere på arbejdsmarkedet – jeg ved ikke, hvad fru Irene Simonsen havde af nedladende ord om vores aktive beskæftigelsespolitik, men vi foreslår, at det f.eks. kan være ved at tage et danskkursus.
Søren Kolstrup (EL), 1999-04-28:
Det er jo pudsigt, at når nogle af mine kolleger her i salen taler om kollektiv trafik, er de så optaget af fjerntrafikken, men dér, hvor vi virkelig skal have det store løft, er altså pendlertrafikken, og det handler f.eks. om markante forbedringer af Nordvestbanen og Sydbanen.
Mette Thiesen (DF), 2025-05-16:
Nu skal jeg ikke angribe de ansatte, men miljølovgivningen er meget, meget kompleks, og så er det svært for alle kommuner at rekruttere medarbejdere, som har kompetencerne til at sidde og håndtere den her meget, meget komplicerede lovgivning – hvorimod de her selskaber, som eksempelvis kører med jorden, har mulighed for at hyre toppen af toppen i forhold til juridiske specialister, der kan sidde og skulle, hvad skal man sige, indhente de her tilladelser.
Pia Adelsteen (DF), 2010-11-18:
Vi er så påvirkelige, fordi vi netop lever i en verden, hvor alle handler med alle, og dermed spiller valutakurser selvfølgelig ind, men hvordan tingene bliver håndteret i forskellige lande, spiller altså også ind, og vi kan trods alt ikke, EU eller ej, styre hele verden.
Pia Kjærsgaard (DF), 1999-04-23:
Det er dét, der er meget vigtigt for Dansk Folkeparti: at vi burde have fået en garanti for, at det var midlertidigt, og dér må man jo sige, at denne debat i hvert fald har understreget, at der ikke er tale om midlertidigt ophold. Som afslutning, efter at jeg har siddet og fulgt lidt med i den debat, der har udspundet sig her på det sidste, og hvor venstrefløjen er så dybt forarget over debatniveauet, kan jeg bare ikke lade være med at sige: Det har vi meget, meget ofte været i Dansk Folkeparti, faktisk hver evig eneste gang vi har skullet diskutere udlændingepolitik.
Jørn Jespersen (SF), 2002-03-14:
Er det det samme, der sker her, at der kommer forringelser i indsatsen for at sikre rent grund- og drikkevand, og det har Dansk Folkeparti ikke været klar over, ikke opdaget, ikke tænkt over, ikke gjort noget ved, men man accepterer det efterfølgende sådan efterhånden, som det går op for én, hvad det er, man har sagt ja til?
Jacob Buksti (S), 2002-04-16:
Derfor kan man være usikker med hensyn til, om der kan være forhold, som vi ikke har haft tilstrækkelig mulighed for at vurdere i forhold til forslagenes virkning. På trods heraf er Socialdemokratiet parat til at stemme for lovforslagenes endelige vedtagelse, såfremt de af Socialdemokratiet stillede ændringsforslag bliver vedtaget ved lovforslagenes anden behandling.
Peter Skaarup (DF), 2022-05-17:
Jeg kan egentlig ikke rigtig se – og det kan vi ikke i Dansk Folkeparti – grunden til, at forbrugerne ikke skal have at vide, hvilken butik de handler i, hvis det drejer sig om nogle af de her ting, men godt kan få det at vide, hvis det handler om fødevarer, når nu myndighederne alligevel er ude at kontrollere.
Ole Birk Olesen (LA), 2021-12-22:
Den første udfordring er, at mange danskere synes, at de har et hårdt arbejdsliv, og de synes, at de fortjener en mulighed for at trække sig tidligere tilbage, men den økonomi, vi har indrettet i Danmark, det skattetryk, vi har i Danmark, tillader ikke, at folk kan – medmindre de har en meget høj indkomst – lave en opsparing, så de kan trække sig tilbage før tid, hvis det er det, de måtte ønske.
Bertel Haarder (V), 2011-03-16:
Det har vi talt om gentagne gange, og det vender vi jo også tilbage til, nemlig denne ulighed i sundhed, hvor størstedelen af befolkningen i virkeligheden bliver sundere og sundere og lever længere og længere, men så er der altså en tung ende, som også bliver sundere og sundere, men i betydelig langsommere tempo, og derved får vi øget ulighed i sundhed.
Kristian Thulesen Dahl (DF), 2011-12-20:
Altså, kompromis betyder jo normalt, at man står på den ene side over for nogle andre, der mener noget modsat, og så mødes man på midten; så gør man i virkeligheden sin egen politik lidt ringere, end den ellers ville have været, hvis man nu havde haft 90 mandater selv og havde gennemført den selv.
Ulrik Kragh (V), 2004-05-06:
Det, jeg føler mig stødt over på vegne af de danske soldater, der gør den her indsats, er, at man alene vælger at fokusere på soldater. Det er ud fra det, at jeg valgte det sprogbrug, som jeg gjorde, og man kan så tolke og diskutere, om det er for voldsomt eller ej.
Ulla Tørnæs (V), 2016-03-30:
Jeg kan endvidere oplyse, at mit ministerium som opfølgning på regeringens vækstudspil i november 2015 »Vækst og udvikling i hele Danmark« arbejder på en række analyser og initiativer til at understøtte attraktive uddannelser og mere kvalificeret arbejdskraft i hele Danmark.
Thor Möger Pedersen (SF), 2012-09-13:
Det er jo ikke sådan, at sedlerne er mærket, i forhold til hvordan man laver 2020-plan, og som hr. Torsten Schack Pedersen sikkert også ved, er der i regeringens 2020-plan sådan set også indlagt rum til vækst ud over de 0,8 pct.